สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันที่ 24 เมษายน 2558
24 เม.ย. 2558

ผู้สื่อข่าวรายงานว่า ดัชนีนิกเกอิตลาดหุ้นโตเกียวปิดร่วงลงในวันนี้ หลังจากที่พุ่งขึ้นติดต่อกัน 3 วันก่อนหน้านี้ โดยตลาดได้รับแรงกดดันจากการที่นักลงทุนเทขายทำกำไร ก่อนที่บริษัทญี่ปุ่นจะเปิดเผยผลประกอบการ และก่อนที่ธนาคารกลางญี่ปุ่น (บีโอเจ) จะตัดสินใจเรื่องนโยบายการเงินในสัปดาห์หน้า ดัชนีนิกเกอิร่วงลง 167.61 จุด หรือ 0.83% ปิดที่ 20,020.04 จุด
ขณะที่ดัชนี S&amp;P/ASX 200 ตลาดหุ้นออสเตรเลียปิดตลาดวันนี้พุ่งสูงขึ้น เนื่องจากได้รับปัจจัยสนับสนุนจากหุ้นกลุ่มเหมืองชั้นนำของประเทศ ดัชนี S&amp;P/ASX 200 พุ่ง 88.50 จุด หรือ 1.51% ปิดที่ 5,933.30 จุด ส่วนดัชนี ALL ORDINARIES ตลาดหุ้นออสเตรเลียปิดวันนี้ที่ 5,906.80 จุด เพิ่มขึ้น 86.50 จุด, +1.49%
ส่วนดัชนีคอมโพสิตตลาดหุ้นเกาหลีใต้ปรับตัวลง 0.63% เนื่องจากนักลงทุนสถาบันเทขายหุ้นมูลค่าตลาดสูง อาทิ บริษัทในเครือซัมซุง ขณะที่เงินวอนแข็งค่าเมื่อเทียบดอลลาร์สหรัฐ ดัชนีคอมโพสิตลาดหุ้นเกาหลีใต้ (KOSPI) ปรับตัวลง 13.61 จุด ปิดที่  2,159.8 จุด โดยมีปริมาณการซื้อขายหนาแน่น 500.2 ล้านหุ้น มูลค่า 8.12 ล้านล้านวอน (7.5 พันล้านดอลลาร์) โดยมีหุ้นลบมากกว่าหุ้นบวกในสัดส่วน 458 ต่อ 345
โดยดัชนีเซี่ยงไฮ้คอมโพสิตตลาดหุ้นจีนปิดตลาดวันนี้อ่อนตัวลง เนื่องจากความกังวลเกี่ยวกับการเร่งเปิดซื้อขายหุ้นไอพีโอว่า จะดึงดูดเม็ดเงินออกจากหุ้นกลุ่มเดิมในตลาด ดัชนีเซี่ยงไฮ้คอมโพสิตอ่อนตัว 20.82 จุด  หรือ 0.47% ปิดที่ 4,393.69 จุด
ขณะเดียวกันดัชนีฮั่งเส็งตลาดหุ้นฮ่องกงปิดตลาดปรับตัวเพิ่มขึ้นในวันนี้ เนื่องจากนักลงทุนเข้ามาช้อนซื้อเก็งกำไรหลังจากดัชนีปิดตลาดเช้าในแดนลบ ดัชนีฮั่งเส็งทะยาน 233.28 จุด หรือ 0.84% ปิดวันนี้ที่ 28,060.98 จุด  